Overvaal: Uitspraak gelewerSkoliere in die hof (Foto: ANA) Die hooggeregshof het die Gautengse departement van onderwys se opdrag dat 55 Engelssprekende leerders by Hoërskool Overvaal in Vereeniging toegelaat moet word, ter syde gestel op grond van kapasiteitsbeperkinge. Hoërskool Overvaal in Vereeniging en die Gautengse departement van onderwys was Donderdag en Vrydag in ŉ hofsaak gewikkel met die skool wat volhou dat hy nie die leerders kan toelaat nie, weens ŉ gebrek aan plek en hulpbronne. Die skool het ook volgehou die departement kan nie eenvoudig opdrag gee en iets afdwing wat teen die skool se beleid is nie. Regter Prinsloo het in sy uitspraak gesê as die departement moeite gedoen het, sou hulle geweet het dat daar meer as genoeg plek by ander naburige skole was. “Daar is dwingende bewyse dat naburige Engelse skole die kapasiteit het om veel meer as die 55 leerders in te neem.” Prinsloo het die aanmerkings gemaak ten spyte daarvan dat Hoërskool Generaal Smuts en Hoërskool Phoenix beëdigde verklarings ingedien het dat hulle nie meer plek by hul skole het nie. Prinsloo het gesê hy vind dit onwaarskynlik dat twee sulke “hoogs gekwalifiseerde en ervare” skoolhoofde sulke foute in hul verklarings kon maak. Hy het ŉ WhatsApp-boodskap voorgelees wat glo tussen die voorsitter van die beheerliggaam en die twee hoofde gestuur is wat meld dat die hoofde aanvoer dat hulle hul aanvanklike verklarings aangepas het omdat die departement hulle gedreig het met afdanking as hulle nie sou sê hul skole is vol nie. Panyaza Lesufi, Gauteng-LUR vir onderwys, het net sy kop geskud. Prinsloo het verder gesê hy is oortuig daarvan dat die skool reeds vol is en bevind dat die departement onwettig die skool wil dwing om op kort kennisgewing ŉ dubbelmediumskool te word. Maroela Media het vroeër berig adv. Albert Lamey, vir die skool, het in die Pretoriase hooggeregshof aangevoer die skool is nie gerat vir dubbelmediumonderrig nie en die departement het versuim om die kapasiteit van die skool te bepaal voor ŉ besluit oor die 55 leerders geneem is. Adv. Kumbirai Toma, vir die departement, het egter die skool se argumente van die hand gewys. Hy het gesê die skool het wel plek om die leerders in te neem, aangesien hy 20 meer Afrikaanse leerders toegang gebied het nadat die departement op 5 Desember die skool opdrag gegee het om plek te maak vir 55 Engelse leerders. “As kapasiteit ŉ probleem was, sou die skool nie plek gehad het vir hierdie 20 leerders nie. Die skool het 23 klaskamers, maar slegs 17 word vir klasse gebruik. Die ander klaskamers word gebruik vir gespesialiseerde sentra sonder die departement se toestemming. Die skool het slegs goedkeuring gehad om twee klaskamers hiervoor in te rig.”